王既踐祚，遣正議大夫程鵬朝大明。至福州，福建按察司以鵬等私通貨賄，當付有司。憲宗宥之，賞賚如故。七年，復上貢，并報皇帝中山王薨，請冊新主。憲宗命戶科都給事中丘弘、行人司行人韓文為冊封正副使行禮，弘至山東卒，改命兵科給事中官榮。八年，復上貢。福建有司上言，琉球有以貢至內地者，潛居不還，已成家業，當遣返。禮部定議，其人若經戶部勘合，許入籍。是年，冊封使至球陽，封圓為中山王。秋，王遣使謝恩，還，經福州修船，有球人殺人劫財。事聞於憲宗，乃令王二年一貢，著為制。十年，復上貢。憲宗諭王究治惡人，以表忠順。成化十一年，復遣使入貢，會大明立皇太子，球使請依朝鮮、安南例賜勅齎回，禮部以球陽為海國，不當賜，憲宗以其忠順可嘉，特命降勅，並以錦幣。成化十二年夏七月，王薨，壽六十二。葬於見上森陵。弘治十四年，遷葬玉陵。世子眞年幼，群臣乃立王弟宣威為王，是為尚宣威王。